b'\n_START_ARTICLE_\nPavel Kubina\n_START_SECTION_\nUran alku T\xc5\xa1ekiss\xc3\xa4 (1993\xe2\x80\x931997)\n_START_PARAGRAPH_\n\xc4\x8celadn\xc3\xa1ssa syntynyt Kubina vietti uransa alkuvuodet HC V\xc3\xadtkovicessa. H\xc3\xa4n debytoi seuran edustusjoukkueessa Extraligassa kaudella 1993\xe2\x80\x931994. H\xc3\xa4n pelasi seurassa nelj\xc3\xa4n kauden ajan, mutta ei pystynyt vakiinnuttamaan paikkaansa kokoonpanossa. Kaudella 1995\xe2\x80\x931996 Kubina teki 33 ottelussa edustusjoukkueessa seitsem\xc3\xa4n tehopistett\xc3\xa4 ja Tampa Bay Lightning varasi h\xc3\xa4net 179. pelaajana vuoden 1996 NHL:n varaustilaisuudessa. Kubina p\xc3\xa4\xc3\xa4tti pelata kauden 1996\xe2\x80\x931997 Pohjois-Amerikassa WHL:ss\xc3\xa4 Moose Jaw Warriorsin riveiss\xc3\xa4 sopeutuakseen amerikkalaiseen pelityyliin. H\xc3\xa4n teki kaudella 61 peliss\xc3\xa4 44 tehopistett\xc3\xa4.\n_START_SECTION_\nSiirto Pohjois-Amerikkaan Tampa Bay Lightningiin (1997\xe2\x80\x932006)\n_START_PARAGRAPH_\nKubina siirtyi Tampa Bayn organisaatioon kaudeksi 1997\xe2\x80\x931998 ja pelasi suurimmaksi osaksi AHL-farmissa. Seuraavalla kaudella h\xc3\xa4n teki 21 tehopistett\xc3\xa4 68 peliss\xc3\xa4 ja nousi Tampa Bayn vakiomiehist\xc3\xb6\xc3\xb6n. H\xc3\xa4n oli my\xc3\xb6s NHL:n tulokkaiden peliajan ja taklauksien k\xc3\xa4rkisijoilla._NEWLINE_Kubina jatkoi vakuuttavaa pelaamistaan kaudella 1999\xe2\x80\x932000, jolloin h\xc3\xa4n oli joukkueen paras maalintekij\xc3\xa4 ylivoimalla. H\xc3\xa4n vakuutti my\xc3\xb6s fyysisell\xc3\xa4 pelill\xc3\xa4\xc3\xa4n. Kaudella 2000\xe2\x80\x932001 h\xc3\xa4n jatkoi hyv\xc3\xa4\xc3\xa4 pelaamista ja oli joukkueen viidenneksi paras pistemies. Kaudella 2001\xe2\x80\x932002 Kubina teki piste- ja sy\xc3\xb6tt\xc3\xb6enn\xc3\xa4tyksens\xc3\xa4 NHL:ss\xc3\xa4, tehot 11+23=34. Kaudella 2002\xe2\x80\x932003 Kubinan hy\xc3\xb6kk\xc3\xa4ysp\xc3\xa4\xc3\xa4n tehot laskivat, mutta t\xc3\xa4st\xc3\xa4 huolimatta h\xc3\xa4n oli joukkueensa t\xc3\xa4rkeimpi\xc3\xa4 pelaajia sen p\xc3\xa4\xc3\xa4sty\xc3\xa4 pudotuspeleihin ensimm\xc3\xa4ist\xc3\xa4 kertaa sitten kauden 1995\xe2\x80\x931996. Joukkue tippui toisella kierroksella. Kaudella 2003\xe2\x80\x932004 Kubina rikkoi maali- ja piste-enn\xc3\xa4tyksens\xc3\xa4 NHL:ss\xc3\xa4 tehoilla 17+18=35. Pudotuspeleiss\xc3\xa4 Kubina auttoi Lightningin sen seurahistorian ensimm\xc3\xa4iseen Stanley Cup -mestaruuteen._NEWLINE_NHL:n ty\xc3\xb6sulkukauden 2004\xe2\x80\x932005 Kubina pelasi kotimaassaan kasvattajaseurassaan HC V\xc3\xadtkovicessa. Kubina pelasi Tampa Bayss\xc3\xa4 viel\xc3\xa4 kauden 2005\xe2\x80\x932006, jolloin h\xc3\xa4n rikkoi j\xc3\xa4lleen piste-enn\xc3\xa4tyksens\xc3\xa4 tehden 38 pistett\xc3\xa4. Kubinasta tuli kes\xc3\xa4ll\xc3\xa4 2006 vapaa pelaaja, ja Tampa Bay ei pystynyt tarjoamaan h\xc3\xa4nelle riitt\xc3\xa4v\xc3\xa4\xc3\xa4 sopimusta.\n_START_SECTION_\nToronto Maple Leafs ja Atlanta Thrashers (2006\xe2\x80\x932010)\n_START_PARAGRAPH_\nKubina siirtyi t\xc3\xa4m\xc3\xa4n j\xc3\xa4lkeen Toronto Maple Leafsiin. Vaikka Kubina pelasi kolme t\xc3\xa4ytt\xc3\xa4 kautta Torontossa, h\xc3\xa4n oli jatkuvien siirtohuhujen kohteena. Kubina teki Maple Leafsissa piste-enn\xc3\xa4tyksens\xc3\xa4 kaudella 2007\xe2\x80\x932008, jolloin h\xc3\xa4n teki tehot 11+29=40. Seuraavalla kaudella piste-enn\xc3\xa4tys parani, kun h\xc3\xa4n teki samat pisteet paremmalla maalim\xc3\xa4\xc3\xa4r\xc3\xa4ll\xc3\xa4. Joukkue ei selviytynyt kolmen kauden aikana pudotuspeleihin kertaakaan._NEWLINE_Kes\xc3\xa4ll\xc3\xa4 2009 Kubina oli j\xc3\xa4lleen siirtohuhujen kohteena. Lopulta hein\xc3\xa4kuun alussa Kubina myytiin Atlanta Thrashersiin yhdess\xc3\xa4 Tim Stapletonin kanssa vaihdossa Garnet Exelbyyn ja Colin Stuartiin. Kaudella 2009\xe2\x80\x932010 Kubina teki 76 pelaamassaan ottelussa 38 pistett\xc3\xa4, mutta Thrashers j\xc3\xa4i pudotuspelien ulkopuolelle.\n_START_SECTION_\nPaluu Lightningiin ja uran loppuvaiheet (2010\xe2\x80\x932013)\n_START_PARAGRAPH_\nKes\xc3\xa4ll\xc3\xa4 vapaaksi pelaajaksi siirtynyt Kubina teki kahden vuoden sopimuksen ensimm\xc3\xa4isen NHL-seuransa Tampa Bay Lightningin kanssa. Helmikuussa 2012 h\xc3\xa4n siirtyi Philadelphia Flyersiin, jossa h\xc3\xa4n pelasi loppukauden. Uransa viimeiseksi j\xc3\xa4\xc3\xa4neell\xc3\xa4 kaudella 2012\xe2\x80\x932013 Kubina edusti Sveitsin p\xc3\xa4\xc3\xa4sarjan Gen\xc3\xa8ve-Servette\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nKubina on naimisissa, ja heill\xc3\xa4 on yksi lapsi.'